ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0851/98 υποβολή: Jonas Sjφstedt (GUE/NGL) προς την Επιτροπή (26 Μαρτίου 1998)

Θέμα: Η πολιτική της ΕΕ σε ό,τι αφορά τις ποικιλίες των σπόρων για σπορά

Η νομοθεσία της ΕΕ στον τομέα των σπόρων για σπορά έχει προκαλέσει σοβαρά προβλήματα σε πολλούς μικρούς πωλητές σπόρων. Για να πωληθούν οι σπόροι, πρέπει να έχουν καταχωρηθεί. Οι δαπάνες για την καταχώρηση υπερβαίνουν συχνά την αγοραστική αξία λιγότερο συνηθισμένων σπόρων. Για το λόγο αυτό υφίσταται ο κίνδυνος του εκτοπισμού από την αγορά πολλών λιγότερο συνηθισμένων και συχνά παραδοσιακών ποικιλιών σπόρων. Το γεγονός αυτό είναι ιδιαίτερα σοβαρό, διότι οι συγκεκριμένες ποικιλίες μπορούν να αφορούν ιστορικώς πολίτιμα λαχανικά, χόρτα και βότανα τα οποία είναι ειδικά προσαρμοσμένα σε ορισμένους τύπους κλίματος.

Προτίθεται η Επιτροπή να προτείνει τροποποίηση στην ισχύουσα νομοθεσία για να επιλύσει το πρόβλημα;

Μπορεί να καθιερώσει η Επιτροπή γενική εξαίρεση για παραδοσιακά λαχανικά, χόρτα και βότανα ή για ποικιλίες σπόρων οι πωλήσεις των οποίων είναι χαμηλές;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0851/98 και E-0878/98 (24 Aprilνoy 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-246/98 του κ. Lindqvist κατά την ώρα των ερωτήσεων της συνόδου του Μαρτίου 1998 ((Συζητήσεις του Κοινοβουλίου (Μαρτίου 1998). )) του Κοινοβουλίου.
ΓΡΑΠΤΗ ΕΡΩΤΗΣΗ E-0218/98 υποβολή: Florus Wijsenbeek (ELDR) προς την Επιτροπή (11 Φεβρουαρίου 1998)

Θέμα: Νέα διόδια στην Πολωνία

1. Αληθεύει ότι η Πολωνία επιβάλλει από 1ης Ιανουαρίου 1998 διόδια για τη χρησιμοποίηση του οδικού δικτύου της Πολωνίας και ότι η φορολογία αυτή υποτίθεται ότι συνδέεται με το ευρωσήμα;

2. Αληθεύει ότι οι τιμές του πολωνικού σήματος είναι περίπου τετραπλάσιες από εκείνες του ευρωσήματος;

3. Αληθεύει ότι για τους αλλοδαπούς είναι δυσκολότερο να αποκτήσουν το σήμα αυτό από ό,τι για τους Πολωνούς;

4. Προτίθεται η Επιτροπή να λάβει μέτρα, ούτως ώστε να καταργήσει τις συνέπειες της εισαγωγής των νέων διοδίων στην Πολωνία από 1ης Ιανουαρίου 1998;

Απάντηση του Κ. Κinnock εξ ονόματος της Επιτροπής (31 Μαρτίου 1998)

Στις 3 Δεκεμβρίου 1997 το πολωνικό Υπουργείο Μεταφορών εξέδωσε διάταγμα με το οποίο καθορίζονταν νέα όρια κυκλοφοριακών τελών, με ισχύ από 1ης Ιανουαρίου 1998. Το διάταγμα εκδόθηκε με βάση τον πολωνικό νόμο περί των όρων που διέπουν τις διεθνείς οδικές μεταφορές, της 2 Αυγούστου 1997. Ο νόμος αυτός προσάρμοζε το πολωνικό σύστημα τελών κυκλοφορίας με τα βασικά στοιχεία της αποκαλούμενης Οδηγίας Ευρω-βινιέτα ((Οδηγία του Συμβουλίου 93/89/ΕΟΚ της 25 Οκτωβρίου 1993, σχετικά με την επιβολή, εκ μέρους των Κρατών μελών, τελών κυκλοφορίας για οχήματα οδικής μεταφοράς εμπορευμάτων, καθώς και διοδίων και επιβαρύνσεων στη χρησιμοποίηση ορισμένων έργων υποδομής. )), όπου και διευκρινίζονταν ότι θα ισχύουν τα ίδια τέλη για τη χρησιμοποίηση των πολωνικών υποδομών από τα εγχώρια όπως και από τα ξένα οχήματα που εκτελούν διεθνείς μεταφορές. Στο διάταγμα προσδιορίζεται το ύψος των τελών που θα καταβάλλονται για κάρτες τύπου βινιέτας ημερήσιας, εβδομαδιαίας, μηνιαίας, εξαμηνιαίας και ετήσιας ισχύος. Στην Πολωνία η τιμή ημερησίως είναι τέσσερις φορές περίπου μεγαλύτερη από αυτήν της Ευρω-βινιέτας και ετησίως λίγο υψηλότερη από την ετήσια τιμή της Ευρω-βινιέτας. Οι ξένοι οδηγοί υποχρεούνται να προμηθεύονται την κάρτα αυτή στα σημεία εισόδου των συνόρων της Πολωνίας.

Η Πολωνία δεν είναι υποχρεωμένη να υιοθετήσει το ύψος ή και την αναλογικότητα των τελών της Ευρω-βινιέτας. Ωστόσο, το επίπεδο των πολωνικών τελών κυκλοφορίας θα συζητηθεί σε ειδική σύσκεψη για τις οδικές μεταφορές που θα γίνει με τις πολωνικές αρχές. Δεν έχουν περιέλθει στη γνώση της Επιτροπής πληροφορίες σχετικά με δυσκολίες ξένων μεταφορέων στο να αποκτήσουν τέτοιες κάρτες στα σύνορα, αν και το θέμα θα ανακινηθεί στην προαναφερόμενη σύσκεψη.
ΓΡΑΠΤΗ ΕΡΩΤΗΣΗ E-0550/98 υποβολή: Alexandros Alavanos (GUE/NGL) προς την Επιτροπή (4 Μαρτίου 1998)

Θέμα: Περιφερειακό Επιχειρησιακό Πρόγραμμα Αττικής-Υποπρόγραμμα 1 Μέτρο 1.

Στο Περιφερειακό Επιχειρησιακό Πρόγραμμα Αττικής, το μέτρο 1 του υποπρογράμματος 1 αφορά Υδρεύσεις-αποχετεύσεις-βιολογικούς καθαρισμούς. Σύμφωνα με το χρονοδιάγραμμα θα έπρεπε να είχαν απορροφηθεί, ως δημόσια δαπάνη, 20620 εκατομμύρια Ecu μέχρι το 1997. Ερωτάται η Επιτροπή:

1. Ποια είναι η εξέλιξη του φυσικού αντικειμένου;

2. Υπήρξαν αλλαγές και ποιες κατά τη διάρκεια της αναθεώρησης του ΚΠΣ; Σε τι ποσοστό του προϋπολογισμού;

3. Ποια από τα δίκτυα αποχέτευσης έχουν τα μεγαλύτερα προβλήματα απορροφήσεων και ποιες είναι οι κύριες αιτίες καθυστέρησης;

4. Τι απορροφήσεις υπάρχουν μέχρι 31.12.1997;

Απάντηση της κ. Wulf-Mathies εξ ονόματος της Επιτροπής (22 Απριλίου 1998)

Σύμφωνα με τους χρηματοδοτικούς πίνακες, οι οποίοι τροποποιήθηκαν στις 21 Οκτωβρίου 1997, η προγραμματισθείσα μέχρι το 1997 δημόσια δαπάνη για το μέτρο 1.1 του Επιχειρησιακού Προγράμματος Αττικής (δίκτυα ύδρευσης και αποχέτευσης, βιολογικοί καθαρισμοί) ανέρχεται σε 13,2 εκατ. ECU.

Κατά την τελευταία συνεδρίαση της Επιτροπής Παρακολούθησης του Κοινοτικού Πλαίσιου Στήριξης (ΚΠΣ), που πραγματοποιήθηκε στις 31 Οκτωβρίου 1997, δεν επήλθαν τροποποιήσεις στα περιφερειακά προγράμματα.

Για τις τεχνικές λεπτομέρειες των προγραμματισθέντων έργων, την πρόοδό τους και τις ενδεχόμενες αιτίες καθυστέρησής τους, η Επιτροπή παρακαλεί το αξιότιμο μέλος του Κοινοβουλίου να απευθυνθεί στις υπηρεσίες της περιφέρειας Αττικής που είναι αρμόδιες για την υλοποίηση του ΚΠΣ.

Το ύψος των απορροφηθεισών πιστώσεων, στο τέλος του 1997, ανήλθε σε 10,7 εκατ. ECU.
ΓΡΑΠΤΗ ΕΡΩΤΗΣΗ P-0168/98 υποβολή: Gianni Tamino (V) προς την Επιτροπή (28 Iανουαρίου 1998)

Θέμα: Παράταση της εκχώρησης στην Autostrade spa (Εταιρεία Αυτοκινητοδρόμων)

Το Συμβούλιο Υπουργών της Ιταλίας αποφάσισε να εγκρίνει εκ νέου την Παρασκευή 16 Ιανουαρίου, με αντίθετη ψήφο του Υπουργού Περιβάλλοντος, το εν λόγω διάταγμα με ορισμένες μικρές τροποποιήσεις και να ζητήσει από το Ελεγκτικό Συνέδριο ή να εγκρίνει ή, σε αρνητική περίπτωση, να εγγράψει με επιφύλαξη την παράταση της εκχώρησης που προβλέπεται από την κατάλληλη σύμβαση, στην Εταιρεία Αυτοκινητοδρόμων για άλλα 20 χρόνια από τη σημερινή λήξη, δηλαδή το 2018, έως το 2038. Την παράταση της εκχώρησης συνόδευσαν ορισμένες μελέτες όπως μία εναλλακτική διαδρομή 32 χιλιομέτρων ή η κατασκευή της τρίτη λωρίδας πάντοτε για τη διαδρομή Μπολώνια-Φλωρεντία του Αυτοκινητοδρόμου του Ηλίου και αλλού, που βάσει της σύμβασης τη άμεση διαχείρισή του έχει αναλάβει η Εταιρεία Αυτοκινητοδρόμων χωρίς να χρειάζεται κανονικός διαγωνισμός σε ευρωπαϊκή κλίμακα. Το Ελεγκτικό Συνέδριο, όπως ήδη αναφέρθηκε στην προηγούμενη ερώτηση, είχε απορρίψει την παράταση της εκχώρησης, η ιταλική όμως κυβέρνηση αποφάσισε να μην το λάβει υπόψη.

Από συνεντεύξεις και δηλώσεις σε διάφορες εφημερίδες έγινε γνωστό ότι ο Ιταλός Υπουργός Δημοσίων Έργων θεωρεί ότι δεν χρειάζεται να αποσταλλούν στις Βρυξέλλες έγγραφα σχετικά με το θέμα, μεταξύ άλλων γιατί, πάντοτε σύμφωνα με τις δηλώσεις του υπουργού, οι Βρυξέλλες δεν ζήτησαν συγκεκριμένα έγγραφα και επιπλέον είναι αναρμόδιες.

Θεωρεί η Επιτροπή ότι οι αποφάσεις και η γενική στάση της ιταλικής κυβέρνησης συμβιβάζονται με τους ευρωπαϊκούς κανόνες στον τομέα αυτό;

Ποια είναι ιδιαίτερα η γνώμη της Επιτροπής για την άρνηση της ιταλικής κυβέρνησης να την ενημερώσει επί των θεμάτων αυτών όπως και για την αμφιβολία σχετικά με την αρμοδιότητα επί του θέματος;

Απάντηση του κ.Monti εξ ονόματος της Επιτροπής (30 Μαρτίου 1998)

Την 1η Δεκεμβρίου 1998 η Επιτροπή έστειλε στις ιταλικές αρχές μια επείγουσα αίτηση πληροφοριών σχετικά με την εκχώρηση που έγινε στην εταιρεία Autostrade S.p.A.

Οι ιταλικές αρχές δεν έχουν απαντήσει ακόμα στις ερωτήσεις που έχουν τεθεί στην παραπάνω επιστολή. Παρ'όλα αυτά, πραγματοποιούνται επαφές μεταξύ της Επιτροπής και των ιταλικών αρμόδιων υπηρεσιών.

Κανένα στοιχείο σε αυτό το στάδιο δεν αφήνει να εννοηθεί ότι η ιταλική κυβέρνηση δεν προτίθεται να τηρήσει την υποχρέωση συνεργασίας στην οποία υπόκειται δυνάμει του άρθρου 5 της συνθήκης ΕΚ ή να χορηγήσει όλες τις πληροφορίες που είναι απαραίτητες για την ανάλυση της υπόθεσης. Ομοίως, δεν προκύπτει ότι έχουν εκφραστεί επιφυλάξεις όσον αφορά την αρμοδιότητα της Επιτροπής.
ΓΡΑΠΤΗ ΕΡΩΤΗΣΗ E-0583/98 υποβολή: Josι Barros Moura (PSE) προς την Επιτροπή (4 Μαρτίου 1998)

Θέμα: Εργασία των παιδιών

Λαμβάνοντας υπόψη την έκθεση του BIT (Διεθνής Υπηρεσία Εργασίας) που κυκλοφόρησε πρόσφατα και αναφέρεται σε προβλεπόμενη αύξηση, κατά 1 εκατ. κατ' έτος, του αριθμού των παιδιών που εργάζονται στην Αφρική («από τα 80 εκατ. που είναι σήμερα θα έχουν φθάσει, έως το έτος 2015, τα 100 εκατ.»), σχεδόν πάντα υπό συνθήκες στυγνής εκμετάλλευσης και εις βάρος της σχολικής εκπαίδευσης. Λαμβάνοντας υπόψη τη σχέση του προβλήματος αυτού με την επιδείνωση της κοινωνικοοικονομικής κατάστασης στην Αφρική και τις ευθύνες της ΕΕ στο πλαίσιο της Σύμβασης Λομέ, δύναται η Επιτροπή να δηλώσει ποια μέτρα προτίθεται να λάβει για να βοηθήσει τα θύματα αυτής της μάστιγας;

Απάντηση του κ. Pinheiro εξ ονόματος της Επιτροπής (1 Απριλίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ρ-3355/97 του κ Fernandez Martin ((ΕΕ C 158 της 25.5.1998, σελ. 91. )).
ΓΡΑΠΤΗ ΕΡΩΤΗΣΗ E-0922/98 υποβολή: Katerina Daskalaki (UPE) προς την Επιτροπή (26 Μαρτίου 1998)

Θέμα: Επαναλειτουργία της Θεολογικής Σχολής της Χάλκης

Το θέμα της επαναλειτουργίας της Θεολογικής Σχολής της Χάλκης έχει κατά καιρούς τεθεί υπ' όψιν τόσο της Ευρωπαϊκής Επιτροπής όσο και του Ευρωπαϊκού Κοινοβουλίου. Προσφάτως, και η Επιτροπή για την Ασφάλεια και τη Συνεργασία στην Ευρώπη του Αμερικανικού Κογκρέσσου ζήτησε ευθέως από τον Τούρκο πρωθυπουργό κ. Γιλμάζ την επαναλειτουργία της Σχολής.

Ερωτάται η Επιτροπή αν κρίνει ότι ήλθε επιτέλους η στιγμή να αναλάβει και εκείνη μία δραστηριότητα προς την κατεύθυνση αυτή στα πλαίσια της γενικότερης κινητικότητας την οποία αναπτύσσει προς την Τουρκία.

Απάντηση του κ. Van den Broek εξ ονόματος της Επιτροπής (21 Απριλίου 1998)

Η Επιτροπή γνωρίζει το ζήτημα της επαναλειτουργίας της θεολογικής σχολής της Χάλκης, στο οποίο αναφέρεται το Αξιότιμο Μέλος του Κοινοβουλίου.

Η επαναλειτουργία της σχολής αυτής συζητήθηκε επίσης πρόσφατα από τον αμερικανό αναπληρωτή υφυπουργό Εξωτερικών κ. Shattock, κατά την επίσκεψή του στην Τουρκία. Εξάλλου, ο διευθυντής του τμήματος θρησκευτικών υποθέσεων του Υπουργείου Εσωτερικών ανέφερε στην αντιπροσωπεία της Επιτροπής στην Άγκυρα ότι οι υπηρεσίες του επεξεργάζονται τροποποίηση της νομοθεσίας σχετικά με το καθεστώς των θρησκευτικών ακαδημιών.

Η Επιτροπή θα συνεχίσει να παρακολουθεί στενά το ζήτημα αυτό.
ΓΡΑΠΤΗ ΕΡΩΤΗΣΗ E-0987/98 υποβολή: Cristiana Muscardini (NI), Amedeo Amadeo (NI), Roberta Angelilli (NI), Spalato Bellerι (NI), Marco Cellai (NI), Sebastiano Musumeci (NI), Gastone Parigi (NI), Salvatore Tatarella (NI) και Antonio Trizza (NI) προς το Συμβούλιο (31 Μαρτίου 1998)

Θέμα: Προενταξιακές διαπραγματεύσεις με τη Σλοβενία

Πενήντα χρόνια μετά το τέλος του πολέμου, ο πρεσβευτής της Σλοβενίας στην Ιταλία δήλωσε ότι δεν έχει έρθει ακόμη η ώρα για την αποκατάσταση ειρηνικών σχέσεων μεταξύ Ιταλίας και Σλοβενίας. Ως γνωστόν, εκκρεμούν ακόμη ορισμένα θέματα σε επίπεδο διμερών σχέσεων μεταξύ της Ιταλίας και της Σλοβενίας (η επιστροφή των δημευθέντων περιουσιακών στοιχείων από τους εξόριστους που αναγκάστηκαν να εγκαταλείψουν τα σπίτια τους το 1947 και η αναγνώριση των άγριων σφαγών στις «Foibe» (καρστικές κοιλότητες στις οποίες έριξαν τα πτώματα), θέματα για τα οποία, μεταξύ άλλων, οι δύο χώρες καταβάλλουν εδώ και καιρό διπλωματικές προσπάθειες προς αναζήτηση ικανοποιητικών λύσεων. Στο πλαίσιο αυτό, οι δηλώσεις του πρέσβη της Σλοβενίας έρχονται σε αντίθεση με τις καταβαλλόμενες προσπάθειες και ότι συμβιβάζονται με την επιθυμία ένταξης στην ΕΕ, σύμβολο ειρήνης και αρμονίας στις διεθνείς σχέσεις.

Κατόπιν τούτο υποβάλλουμε τα ακόλουθα ερωτήματα:

1. Πώς εκτιμά το Συμβούλιο τη δήλωση αυτή εν όψει της επικείμενης έναρξης προενταξιακών διαπραγματεύσεων με τη Σλοβενία;

2. Δεν συμφωνεί ότι, ανεξάρτητα από τα θέματα που εμπίπτουν στη δικαιοδοσία των διμερών σχέσεων, μια τέτοια εχθρική στάση έρχεται σε αντίθεση με τις φιλικές σχέσεις, που εδράζονται στον αμοιβαίο σεβασμό, οι οποίες χαρακτηρίζουν τις σχέσεις των κρατών μελών της Ένωσης;

3. Δεν θεωρεί ότι αυτή η απερίσκεπτη και απαράδεκτη προσέγγιση, που δείχνει έλλειψη σεβασμού για τα ανθρώπινα δικαιώματα αν σκεφτούμε τα δύο ανεπίλυτα θέματα που καταγγέλλονται ανωτέρω, μπορεί να θέσει σε κίνδυνο την ομαλή και αντικειμενική πορεία των διαπραγματεύσεων;

4. Δεν συμφωνεί ότι, προτού αρχίσει τις προενταξιακές διαπραγματεύσεις με τη Σλοβενία, θα πρέπει να ζητήσει από τη χώρα αυτή να ξεκαθαρίσει τη θέση της όσον αφορά την αποκατάσταση ειρηνικών σχέσεων με την Ιταλία;

Απάντηση (6 Ιουλίου 1998)

Η δήλωση που δημοσιεύτηκε στον τύπο, στην οποία αναφέρονται οι αξιότιμοι κ. Βουλευτές, διαψεύστηκε τόσο από τον Πρέσβη της Σλοβενίας στην Ιταλία όσο και από το Υπουργείο Εξωτερικών στη Λουμπλιάνα.
ΓΡΑΠΤΗ ΕΡΩΤΗΣΗ E-0157/98 υποβολή: Mihail Papayannakis (GUE/NGL) προς την Επιτροπή (2 Φεβρουαρίου 1998)

Θέμα: Έργα στη διώρυγα της Κορίνθου

Η διώρυγα της Κορίνθου είναι ένα από τα μεγαλύτερα τεχνικά έργα του κόσμου και πάρα πολύ σημαντικό για την ελληνική οικονομία. Είναι ένα έργο 100 ετών και είναι φυσικό οι ανάγκες σε εργασίες συντήρησης να είναι μεγάλες.

Δεδομένου ότι λόγω υποχώρησης των τοιχωμάτων της διώρυγας στις 18/12/1997, η διώρυγα έμεινε κλειστή για αρκετό διάστημα και ότι τα έργα συντήρησης υπολογίζονται ότι ανέρχονται σε 30 δισ. δραχμές, ερωτάται η Επιτροπή εάν υπάρχει δυνατότητα χρηματοδότησης από την Ευρωπαίκή Ένωση των έργων αυτών και εάν οι ελληνικές αρχές έχουν υποβάλλει σχετικό αίτημα.

Απάντηση της κας Wulf-Mathies εξ ονόματος της Επιτροπής (4 Μαρτίου 1998)

Δεν έχει υποβληθεί αίτηση στην Eπιτροπή σχετικά με την ενδεχόμενη χρηματοδότηση των έργων στα οποία αναφέρεται το Αξιότιμο Μέλος του Κοινοβουλίου.

Η Επιτροπή υπενθυμίζει, ωστόσο, ότι οι ελληνικές αρχές δύνανται να υποβάλουν αίτηση γι'αυτό το σκοπό σύμφωνα με τις διαδικασίες που προβλέπονται στο κοινοτικό πλαίσιο στήριξης (ΚΠΣ). Η Επιτροπή διατίθεται να εξετάσει, στο πλαίσιο της εταιρικής σχέσης, με τις εν λόγω αρχές κάθε δυνατότητα χρηματοδότησης στο πλαίσιο των δημοσιονομικών δυνατοτήτων του ΚΠΣ.
ΓΡΑΠΤΗ ΕΡΩΤΗΣΗ P-0788/98 υποβολή: Glyn Ford (PSE) προς την Επιτροπή (5 Μαρτίου 1998)

Θέμα: Πώληση εισιτηρίων για το Παγκόσμιο Κύπελλο

Δεδομένης της απαντήσεως που παρέσχε η Επιτροπή σε προηγούμενη ερώτησή μου (Ε-0029/98 ((ΕΕ C 223 της 17.7.1998, σελ. 89. ))) με θέμα την πώληση εισιτηρίων, έχει η Επιτροπή επίγνωση του ότι το Παγκόσμιο Κύπελλο πρόκειται να διεξαχθεί αυτόν τον Ιούνιο; Ενθυμείται η Επιτροπή τη δήλωσή της μετά το κύπελλο Italia 90 και μία απάντηση σε άλλη ερώτηση που είχε κατατεθεί με θέμα ταξιδιωτικά πακέτα που περιλαμβάνουν τα πάντα (Ρ-3480/95 ((ΕΕ C 137, 8.5.1996, σελ. 14 ))); Δύναται η Επιτροπή να εξηγήσει γιατί αργεί τόσο να προβεί σε ενέργειες κατά της γαλλικής διανομής εισιτηρίων, δεδομένου ότι τα προβλήματα επισημάνθηκαν για πρώτη φορά τον Ιούνιο 1997, και προτίθεται η Επιτροπή να πληροφορήσει πάραυτα τη FIFA που έχει αναλάβει πτυχές της κατανομής εισιτηρίων ότι και εκείνη όπως και οι γαλλικές αρχές δεν είναι υπεράνω του νόμου της ΕΕ;

Απάντηση του κ. Van Miert εξ ονόματος της Επιτροπής (8 Απριλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-0499/98 υποβολή: Elly Plooij-van Gorsel (ELDR) προς το Συμβούλιο (27 Φεβρουαρίου 1998)

Θέμα: Η εκ μέρους των ΗΠΑ παραβίαση των ευρωπαοκών επικοινωνιών μέσω τηλεφώνου, φαξ και ηλεκτρονικού ταχυδρομείου

1. Γνωρίζει το Συμβούλιο σχετικά με τη μεγάλης κλίμακας εφαρμογή πρακτικών υποκλοπής τηλεφωνικών συνδιαλλέξεων μεταξύ των κρατών μελών εντός της Ευρωπαϊκής Ένωσης;

Εάν ναι, σε ποιές ενέργειες προτίθεται να προβεί το Συμβούλιο επ' αυτού;

2. Κρίνει το Συμβούλιο ότι η ισχύουσα στην Ένωση νομοθεσία προσφέρει επαρκείς δυνατότητες, προκειμένου να εμποδισθεί η εκ μέρους των ΗΠΑ ή οιασδήποτε άλλης χώρας, συμπεριλαμβανομένων των κρατών μελών, παραβίαση της ιδιωτικής ζωής των Ευρωπαίων πολιτών και του εμπιστευτικού χαρακτήρα των πληροφοριών, τούτο δε μέσω σύγχρονων τεχνολογιών και με αθέμιτο τρόπο;

3. Εάν όχι, είναι διατεθειμένο το Συμβούλιο να ζητήσει από την Επιτροπή να υποβάλει προτάσεις για τη θέσπιση νομοθεσίας, τόσο σε ευρωπαϊκό όσο και σε διεθνές επίπεδο, με στόχο την πρόληψη της καταχρηστικής χρήσης των νέων τεχνολογιών της πληροφορίας και της επικοινωνίας;

Απάντηση (13/14 Ιουλίου 1998)

Το Συμβούλιο γνωρίζει πληροφορίες που ανακοινώθηκαν από τα ΜΜΕ σχετικώς με το θέμα του πρώτου ερωτήματος της Αξιότιμης κυρίας Βουλευτή, αλλά δεν διαθέτει στοιχεία σχετικά με αυτές τις πρακτικές.

Συναφώς με την παρακολούθηση των επικοινωνιών, το Συμβούλιο εξετάζει σήμερα σχέδιο σύμβασης περί αμοιβαίας δικαστικής αρωγής επί θεμάτων ποινικού δικαίου εκπονημένο βάσει του Τίτλου VI της Συνθήκης για την Ευρωπαϊκή 'Ενωση, το οποίο θα θέσει, ειδικότερα, κανόνες διασυνοριακής νόμιμης παρακολούθησης των τηλεπικοινωνιών στα πλαίσια δικαστικών ερευνών.
ΓΡΑΠΤΗ ΕΡΩΤΗΣΗ P-0514/98 υποβολή: Edouard des Places (I-EDN) προς την Επιτροπή (19 Φεβρουαρίου 1998)

Θέμα: Η εσωτερική αγορά και ο νόμος περί γεωργικού προσανατολισμού

Στη Γαλλία, ο Υπουργός Γεωργίας έθεσε υπόψη των επαγγελματικών γεωργικών οργανώσεων σχέδιο νόμου περί γεωργικού προσανατολισμού στο οποίο προβλέπεται, στον Τίτλο I, η δημιουργία εδαφικών συμβάσεων εκμετάλλευσης (ΕΣΕ).

Οι εν λόγω συμβάσεις θα υπογράφονται με τις διοικητικές αρχές, θα αφορούν το σύνολο των δραστηριοτήτων της εκμετάλλευσης, θα περιλαμβάνουν ένα πρόγραμμα δράσεων στο πλαίσιο του οποίου θα λαμβάνονται υπόψη οι στόχοι της παραγωγής αγαθών και υπηρεσιών, της διαχείρισης του χώρου και της προστασίας του περιβάλλοντος, και θα εγγράφονται στο πλαίσιο των εθνικών και περιφερειακών προσανατολισμών.

Στην αιτιολόγηση του άρθρου 3 σχετικά με τη δημιουργία ταμείου χρηματοδότησης των ΕΣΕ, διευκρινίζεται σαφώς ότι αυτό το ταμείο θα τροφοδοτείται σε ένα πρώτο διάστημα από εθνικές πιστώσεις και κατόπιν από τις προερχόμενες από την ανακατάταξη των ενισχύσεων της ΚΑΠ πιστώσεις, ως αποτέλεσμα της μεταρρύθμισης.

Έχοντας υπόψη τις κανονιστικές διατάξεις για την εσωτερική αγορά, πιστεύει η Επιτροπή ότι είναι σύμφωνη προς αυτές η χορήγηση συμπληρωματικών ενισχύσεων που θα δοθούν από τις ΕΣΕ και θα προκαλέσουν, κατά συνέπεια, στρέβλωση του ανταγωνισμού μεταξύ των παραγωγών των διαφόρων κρατών μελών;

Απάντηση του κ. Fischler εξ ονόματος της Επιτροπής (6 Μαρτίου 1998)

Δυνάμει της τρίτης παραγράφου του άρθρου 93 της συνθήκης ΕΕ, η Επιτροπή ενημερώνεται εγκαίρως, ώστε να υποβάλει τις παρατηρήσεις της, σχετικά με τα έργα για τα οποία θα οριστούν είτε θα τροποποιηθούν ενισχύσεις. Αν, μετά από προκαταρκτική εξέταση, κρίνει ότι ένα έργο δεν είναι συμβατό με την κοινή αγορά βάσει του άρθρου 92, η Επιτροπή κινεί τη διαδικασία που προβλέπεται από τη δεύτερη παράγραφο του άρθρου 93 της συνθήκης ΕΕ. Το ενδιαφερόμενο κράτος μέλος δεν πρέπει, κατά κανόνα, να προβεί σε εφαρμογή των υποβληθέντων μέτρων, πριν η εν λόγω διαδικασία καταλήξει σε θετική τελική απόφαση.

Κατά τη χορήγηση ενισχύσεων στον γεωργικό τομέα από τα κράτη μέλη, η Επιτροπή μεριμνά για τη διασφάλιση της τήρησης του κοινοτικού δικαίου

Ωστόσο, εφόσον η Επιτροπή δεν ενημερώθηκε ακόμη, δυνάμει του προαναφερόμενου άρθρου, σχετικά με τις ενισχύσεις στις οποίες αναφέρεται το αξιότιμο μέλος του Κοινοβουλίου, δεν δύναται να τοποθετηθεί επί της ουσίας.
ΓΡΑΠΤΗ ΕΡΩΤΗΣΗ E-0618/98 υποβολή: Graham Mather (PPE) προς την Επιτροπή (9 Μαρτίου 1998)

Θέμα: Οδηγία 91/439 για την άδεια οδήγησης

Βάσει των διατάξεων της Οδηγίας 91/439/ΕΟΚ ((ΕΕ L 237 της 24.8.1991, σελ. 1. )) η άδεια οδήγησης στο Ηνωμένο Βασίλειο για οχήματα της κατηγορίας C1 και D1 δεν πρέπει να ανανεώνεται στους πάσχοντες από σακχαρώδη διαβήτη που απαιτεί θεραπεία με ινσουλίνη, «εκτός πολύ εξαιρετικών περιπτώσεων». Οι σχετικές ομάδες συμφερόντων υποστηρίζουν ότι τούτο θα πλήξει σοβαρά την οικονομική κατάσταση και την ποιότητα ζωής πολλών ατόμων.

1. Σε ποια στατιστικά στοιχεία βασίζεται η πτυχή αυτή της νομοθεσίας;

2. Ποια είναι τα ακριβή κριτήρια για τον καθορισμό των εξαιρετικών περιπτώσεων για τις οποίες γίνεται λόγος στην οδηγία;

3. Εξετάζει η Επιτροπή γενικότερες παρεκκλίσεις από τις διατάξεις της οδηγίας που θα εφαρμόζονται υπό την προϋπόθεση ότι θα διενεργούνται περιοδικώς ιατρικές εξετάσεις;

Απάντηση του κ. Kinnock εξ ονόματος της Επιτροπής (23 Απριλίου 1998)

Η Επιτροπή παρακαλεί το Αξιότιμο Μέλος του Ευρωπαϊκού Κοινοβουλίου να ανατρέξει στις απαντήσεις που δόθηκαν στις γραπτές ερωτήσεις Ε-113/98 του κ. Waddington και Ε-539/98 του κ. Nicholson ((ΕΕ C 310 της 9.10.1998, σελ. 24. )) και στην προφορική ερώτηση Η-60/98 της κας McIntosh κατά τη διάρκεια των ερωτήσεων στην επί μέρους σύνοδο ((Συζητήσεις του Ευρωπαϊκού Κοινοβουλίου (Φεβρουάριος 1998). )) του Ευρωπαϊκού Κοινοβουλίου το Φεβρουάριο του 1998.

Η Επιτροπή δεν προτίθεται να προβεί σε παρεκκλίσεις των διατάξεων της οδηγίας. 'Οπως αναφέρεται και στις ανωτέρω απαντήσεις, τα κράτη μέλη πρέπει να αποφασίσουν σε τι συνίστανται οι «πολύ εξαιρετικές περιπτώσεις» και για τη συχνότητα των ιατρικών εξετάσεων.
ΓΡΑΠΤΗ ΕΡΩΤΗΣΗ E-0798/98 υποβολή: Nikitas Kaklamanis (UPE) προς την Επιτροπή (18 Μαρτίου 1998)

Θέμα: Παράνομο εμπόριο ανθρωπίνων οργάνων και φαρμάκων

Συγκλονιστικά στοιχεία και καταγγελίες είδαν το φως της δημοσιότητας στον ευρωπαϊκό Τύπο σχετικά με το παράνομο εμπόριο οργάνων και επικίνδυνων φαρμάκων.

Πιο συγκεκριμένα, ο δικηγόρος Μαρί-Γκαμπριέλ Κολέρ, σε συνέντευξη που έδωσε στην ελβετική εφημερίδα «LE MATIN», κατήγγειλε ότι παρτίδες φαρμάκων (τα οποία εγκυμονούν σοβαρούς κινδύνους για όσους τα παίρνουν), στέλνονται στην Ελλάδα, ενώ ο Γερμανός ιατρός Μίκαελ Χιούμελ (φερόμενος και ως «εγκέφαλος» των αποστολών φαρμάκων στην Ελλάδα), ενδιαφερόταν για ανθρώπινα όργανα που προέρχονταν από ανατολικές χώρες και προορίζονταν κυρίως για γερμανικά νοσοκομεία.

Για το σκοπό αυτό, μάλιστα, έχουν δημιουργηθεί εταιρίες οι οποίες στόχο τους έχουν το ξέπλυμα των χρημάτων από αυτές τις δραστηριότητες. Ανατριχιαστική είναι, εξάλλου, η παραδοχή του Ρώσου ειδικευμένου στις μεταμοσχεύσεις χειρούργου Βαλερί Σουμακώφ ότι ο ίδιος κάνει εξαγωγές οργάνων από τη Μόσχα, χρησιμοποιώντας πλαστά έγγραφα.

Θα παρακαλούσα να είχα την επίσημη άποψη της Ευρωπαϊκής Επιτροπής για το τεράστιο αυτό ηθικό θέμα, καθώς και πληροφόρηση για το ποιά στοιχεία έχουν στην κατοχή τους οι Υπηρεσίες της σχετικά με τη διοχέτευση επικίνδυνων φαρμάκων και παράνομα διακινούμενων ανθρώπινων οργάνων προς την Ελλάδα.

Απάντηση του κ. Flynn εξ ονόματος της Επιτροπής (11 Μαΐου 1998)

Η Επιτροπή γνωρίζει τα ρεπορτάζ στα μέσα μαζικής ενημέρωσης σχετικά με τη χρόνια έλλειψη οργάνων που οδήγησε στη διεύρυνση του λαθρεμπορίου οργάνων. Ωστόσο η εξέταση των δεοντολογικών θεμάτων και οι σχετικές ενέργειες εμπίπτουν στην αρμοδιότητα των κρατών μελών.

Σύμφωνα με τις διατάξεις του κεφαλαίου IV και του άρθρου 29 της οδηγίας του Συμβουλίου 75/319/ΕΟΚ της 20ης Μαΐου 1975 περί της προσέγγισης των νομοθετικών, κανονιστικών και διοικητικών διατάξεων σχετικά με τα φαρμακευτικά ή ιδιοσκευάσματα ((ΕΕ L 147 της 9.6.1975. )), η εισαγωγή στην κοινοτική επικράτεια φαρμάκων που προέρχονται από τρίτες χώρες εξαρτάται από την έκδοση, από τις αρχές του ενδιαφερόμενου κράτους μέλους, έγκρισης κατασκευής που χορηγείται εάν ικανοποιούνται οι αυστηρές προϋποθέσεις που καθορίζονται από αυτές τις διατάξεις. Η αδιάλειπτη τήρηση αυτών των υποχρεώσεων επαληθεύεται στο πλαίσιο τακτικών επιθεωρήσεων στις οποίες προβαίνουν οι εθνικές αρχές.